Document ID: 32010R0878

KOMISJONI MÄÄRUS (EL) nr 878/2010,
6. oktoober 2010,
millega muudetakse määruse (EÜ) nr 669/2009 (millega rakendatakse Euroopa Parlamendi ja nõukogu määrust (EÜ) nr 882/2004 seoses mitteloomse sööda ja toidu kõrgendatud rangusastmega ametliku kontrollimisega impordil) I lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 15 lõiget 5,
ning arvestades järgmist:
(1)
Komisjoni määruses (EÜ) nr 669/2009 (2) on sätestatud selle I lisas nimetatud mitteloomse sööda ja toidu kõrgendatud rangusastmega ametlik kontrollimine impordil määruse (EÜ) nr 882/2004 I lisas loetletud territooriumidele sisenemise kohtades.
(2)
Määruse (EÜ) nr 669/2009 artikliga 2 on ette nähtud, et I lisas esitatud nimekirja tuleb ajakohastada korrapäraselt ning vähemalt kord kvartalis, võttes arvesse vähemalt selles artiklis osutatud teabeallikaid.
(3)
Toidu- ja söödaalase kiirhoiatussüsteemi (RASFF) kaudu teavitatud toidu- ja söödajuhtumite sagedus ja asjakohasus, kolmandates riikides läbiviidud Toidu- ja Veterinaarameti uurimiste tulemused ning liikmesriikide poolt määruse (EÜ) nr 669/2009 artikli 15 kohaselt esitatud ametlike piirikontrollide kvartaliaruanded annavad alust arvata, et nimetatud määruse I lisas sisalduv nimekiri tuleks läbi vaadata. Eelkõige tuleks sellest nimekirjast välja jätta tooted, mis ülalnimetatud teabeallikate kohaselt vastavad üldjoontes rahuldavalt asjaomastele ELi ohutusnõuetele ja mille puhul puudub seega vajadus jätkata kõrgendatud rangusastmega kontrollimist. Sellesse nimekirja tuleks aga lisada tooted, mille puhul nähtub samadest teabeallikatest, et asjakohased ELi ohutusnõuded ei ole täidetud ja seega tuleks rakendada kõrgendatud rangusastmega ametlikke kontrolle.
(4)
Määruse (EÜ) nr 669/2009 I lisas käesoleva määrusega tehtud muudatusi tuleks kohaldada nii ruttu kui võimalik, et nimekirjast väljajäetud toodete puhul lõpetataks kõrgendatud rangusastmega kontrollimine ja seda rakendatakse nimekirja äsja lisatud toodete puhul.
(5)
Seepärast tuleks määrust (EÜ) nr 669/2009 vastavalt muuta.
(6)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 669/2009 I lisa asendatakse käesoleva määruse lisaga.
Artikkel 2
Käesolev määrus jõustub 7. oktoobril 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. oktoober 2010

Labels: 17
5
0
3
6